Document ID: 32007R1441

KOMISSION ASETUS (EY) N:o 1441/2007,
annettu 5 päivänä joulukuuta 2007,
elintarvikkeiden mikrobiologisista vaatimuksista annetun asetuksen (EY) N:o 2073/2005 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikehygieniasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 852/2004 (1) ja erityisesti sen 4 artiklan 4 kohdan,
sekä katsoo seuraavaa:
(1)
Elintarvikkeiden mikrobiologisista vaatimuksista 15 päivänä marraskuuta 2005 annetussa komission asetuksessa (EY) N:o 2073/2005 (2) säädetään tiettyjä mikro-organismeja koskevista mikrobiologisista vaatimuksista ja täytäntöönpanosäännöistä, joita elintarvikealan toimijoiden on noudatettava pannessaan täytäntöön asetuksen (EY) N:o 852/2004 4 artiklassa säädettyjä yleisiä ja erityisiä hygieniatoimenpiteitä. Asetuksessa (EY) N:o 2073/2005 säädetään lisäksi, että elintarvikealan toimijoiden on varmistettava, että elintarvikkeet täyttävät kyseisen asetuksen liitteessä I vahvistetut asiaa koskevat mikrobiologiset vaatimukset.
(2)
Asetuksen (EY) N:o 2073/2005 liitteessä I olevassa 1 ja 2 luvussa vahvistetaan elintarvikkeiden turvallisuutta koskevat vaatimukset ja prosessin hygieniavaatimukset jauhemaisissa äidinmaidonkorvikkeissa ja erityisiin lääkinnällisiin tarkoituksiin käytettävissä jauhemaisissa ruokavaliovalmisteissa, jotka on tarkoitettu alle 6 kk:n ikäisille imeväisille, jäljempänä ’jauhemaiset äidinmaidonkorvikkeet ja jauhemaiset ruokavaliovalmisteet’. Kyseisen liitteen 2 luvun 2.2 kohdassa säädetään, että jos jauhemaisia äidinmaidonkorvikkeita ja jauhemaisia ruokavaliovalmisteita testattaessa jossakin osanäytteessä havaitaan enterobakteereja, erä on testattava Enterobacter sakazakii- ja Salmonella-bakteerin esiintymisen varalta.
(3)
Euroopan elintarviketurvallisuusviranomaisen alainen biologisia vaaroja käsittelevä tiedelautakunta antoi 24 päivänä tammikuuta 2007 lausunnon enterobakteereista Salmonella- ja Enterobacter sakazakii -bakteerin indikaattorina. Lausunnossa todettiin, että ei ole mahdollista havaita korrelaatiota enterobakteerien ja Salmonella-bakteerin välillä eikä yleistä korrelaatiota enterobakteerien ja Enterobacter sakazakii -bakteerin välillä ole olemassa. Yksittäisten laitosten tasolla korrelaatio enterobakteerien ja Enterobacter sakazakii -bakteerin välillä voidaan kuitenkin mahdollisesti havaita.
(4)
Sen vuoksi ei pitäisi enää soveltaa asetuksessa (EY) N:o 2073/2005 säädettyä vaatimusta jauhemaisten äidinmaidonkorvikkeiden ja jauhemaisten ruokavaliovalmisteiden testaamisesta Enterobacter sakazakii- ja Salmonella-bakteerin esiintymisen varalta, jos jossakin osanäytteessä havaitaan enterobakteereja. Kyseisen asetuksen liitteessä I olevan 2 luvun 2.2 kohtaa olisi näin ollen muutettava.
(5)
Euroopan elintarviketurvallisuusviranomaisen alaisen biologisia vaaroja käsittelevän tiedelautakunnan äidinmaidonkorvikkeiden ja vieroitusvalmisteiden mikrobiologisista riskeistä 9 päivänä syyskuuta 2004 antaman lausunnon mukaisesti olisi säädettävä Salmonella-bakteeria ja enterobakteereja koskevista mikrobiologisista vaatimuksista jauhemaisissa vieroitusvalmisteissa.
(6)
Euroopan elintarviketurvallisuusviranomaisen alainen biologisia vaaroja käsittelevä tiedelautakunta antoi 26 ja 27 päivänä tammikuuta 2005 lausunnon Bacillus cereus -bakteerista ja muista Bacillus spp. -lajin bakteereista elintarvikkeissa. Lausunnossa todettiin, että yksi tärkeimpiä valvontatoimia on lämpötilan valvominen sekä vaara-analyysin ja kriittisten valvontapisteiden periaatteisiin perustuvan järjestelmän perustaminen. Kuivatut elintarvikkeet, joissa esiintyy usein Bacillus spp. -lajin patogeenisten bakteerien itiöitä, saattavat muodostaa kasvualustan Bacillus cereus -bakteerille, kun niihin lisätään lämmintä vettä. Jotkin kuivatut elintarvikkeet, kuten jauhemaiset äidinmaidonkorvikkeet ja jauhemaiset ruokavaliovalmisteet, on tarkoitettu mahdollisesti herkkien kuluttajien käytettäväksi. Elintarviketurvallisuusviranomaisen lausunnon mukaan Bacillus cereus -bakteerin itiöiden määrä jauhemaisissa äidinmaidonkorvikkeissa ja jauhemaisissa ruokavaliovalmisteissa tulisi olla valmistusprosessin aikana mahdollisimman vähäinen ja hyvien käytäntöjen, joilla pyritään valmistuksen ja kulutuksen välisen viiveen pienentämiseen, lisäksi olisi vahvistettava prosessin hygieniavaatimukset.
(7)
Asetuksen (EY) N:o 2073/2005 liitteessä I olevassa 1 luvussa säädetään analyyttisestä vertailumenetelmästä stafylokokkienterotoksiinien toteamiseksi tietyissä juustoissa, maitojauheessa ja herajauheessa. Yhteisön vertailulaboratorio koagulaasipositiivisia stafylokokkeja varten on tarkistanut kyseistä menetelmää. Sen vuoksi viittausta kyseiseen analyyttiseen vertailumenetelmään olisi muutettava. Kyseisen asetuksen liitteessä I olevaa 1 lukua olisi näin ollen muutettava.
(8)
Asetuksen (EY) N:o 2073/2005 liitteessä I olevassa 3 luvussa vahvistetaan naudan, sian, lampaan, vuohen ja hevosen ruhoja koskevat näytteenottosäännöt Salmonella-bakteerin varalta testaamiseksi. Kyseisten sääntöjen mukaan näytealueen on oltava vähintään 100 cm2 jokaisesta valitusta näytekohdasta. Säännöissä ei kuitenkaan vahvisteta näytteenottokohtien määrää eikä näytealueen vähimmäisalaa. Jotta näiden sääntöjen täytäntöönpanoa yhteisössä voitaisiin parantaa, on asianmukaista yksilöidä asetuksessa (EY) N:o 2073/2005, että näytteenottoa varten olisi valittava todennäköisimmin saastuneet alueet ja näytealueen kokonaisalaa olisi lisättävä. Sen vuoksi kyseisen asetuksen liitteessä I olevaa 3 lukua olisi muutettava.
(9)
Yhteisön lainsäädännön selkeyden vuoksi on aiheellista korvata asetuksen (EY) N:o 2073/2005 liite I tämän asetuksen liitteellä.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2073/2005 liite I tämän asetuksen liitteellä.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä joulukuuta 2007.

Labels: 0
17
16